פרד הרברט בראון

פרד הרברט בראון (באנגלית: Fred Herbert Brown; 12 באפריל 1879 – 3 בפברואר 1955) היה עורך דין אמריקאי, שחקן בייסבול ופוליטיקאי ממדינת ניו המפשייר. כחבר המפלגה הדמוקרטית כיהן כמושל ניו המפשייר ה־59 וכחבר הסנאט של ארצות הברית.

בראון למד בדארטמות' קולג' ושיחק בליגת העל של הבייסבול בשנים 1901 ו־1902 בקבוצת בוסטון ביניייטרס מהליגה הלאומית. לאחר שפרש מבייסבול קיבל תואר במשפטים מאוניברסיטת בוסטון ופנה לעיסוק משפטי. בהמשך נבחר לראש עיריית סומרסוורת', ניו המפשייר, ומונה לתובע הפדרלי של מחוז ניו המפשייר.

בשנת 1922 נבחר בראון למשרת המושל, אך הפסיד בבחירות לכהונה שנייה בשנת 1924. לאחר שכיהן בוועדת השירותים הציבוריים של המדינה, נבחר ב־1932 לסנאט של ארצות הברית. הוא הפסיד בניסיון להיבחר מחדש בשנת 1938, ולאחר מכן כיהן כמבקר הכללי של ארצות הברית בשנים 1939–1940, אז התפטר בשל בעיות בריאות.

 ביוגרפיה 
 ראשית חייו 
פרד בראון נולד ב־12 באפריל 1879 לדנה ונלי בראון בעיירה אוסיפי שבניו המפשייר, והיה בן יחיד. הוא למד באקדמיית דאו והשלים את לימודיו בשנת 1897. לפני לימודיו בדארטמות' קולג' שיחק בייסבול חצי־מקצועני בסומרסוורת'. בדארטמות' שיחק בקבוצת הבייסבול של המכללה, דארטמות' ביג גרין, בעמדת התופס.

 קריירת בייסבול מקצוענית 
לפני עונת 1901 החתים פרנק סילי, מאמן בוסטון בינייטרס, ששיחקה בליגה הלאומית של ה-MLB, את בראון. את הופעת הבכורה שלו בליגת העל ערך ב־4 במאי 1901, בעמדת שחקן חוץ ימני. הוא השתתף בשבעה משחקים בעונת 1901, ולאחר מכן נשלח לקבוצת פרובידנס גרייז מהליגה המזרחית. בשנת 1902 שיחק שני משחקים נוספים בבוסטון, ואת רוב העונה העביר בפרובידנס.

בסך הכול שיחק תשעה משחקים בליגת העל, חבט בממוצע של 0.200 ולא ביצע אף שגיאת שדה בעשר הזדמנויות. בשנת 1903 אימן את קבוצת דארטמות' ושיחק במספר קבוצות מהליגה המזרחית. בשנים 1904–1906 שיחק עבור האבריל האסטלרס. בתחילת 1906 חלה בדלקת ריאות, ולא שב לכושר מלא, ובעקבות זאת שוחרר מהקבוצה. בשנת 1907 חזר לשחק בייסבול חצי־מקצועני בסומרסוורת'.

 קריירה פוליטית ומשפטית 
במהלך קריירת הבייסבול למד בראון בבית הספר למשפטים של אוניברסיטת בוסטון בשנים 1904–1905 והוסמך כעורך דין. באוגוסט 1906 עבר לסומרסוורת' והחל לעבוד במשרדו של ג'יימס א'. אדג'רלי, ובהמשך הפך לשותפו. לאחר מותו של אדג'רלי לקח בראון את ניהול המשרד לידיו. בשנים 1908–1914 כיהן כיועץ המשפטי של העיר סומרסוורת'.

בשנת 1912 היה חבר בחבר האלקטורים לנשיאות, ובמרץ 1914 נבחר לראש עיריית סומרסוורת'. ביוני 1914 מינה הנשיא וודרו וילסון את בראון לתובע הפדרלי של מחוז ניו המפשייר, ומינויו חודש בשנת 1918. בראון התפטר מתפקיד זה באפריל 1922.

מושל ניו המפשייר 
בראון התמודד בבחירות למשרת המושל בשנת 1922, ניצח בפריימריז הדמוקרטיים וגבר בבחירות הכלליות על המועמד הרפובליקני. כמושל קיצץ בהוצאות המדינה ותמך בהפחתת מיסים. בשנת 1924 היה מועמד רשמי של המפלגה הדמוקרטית, אך הפסיד בבחירות הכלליות ל. לאחר מכן מונה לכהונה בת שש שנים בוועדת השירותים הציבוריים של ניו המפשייר.

 כהונה בסנאט של ארצות הברית 
בשנת 1932 התמודד בראון על מושב בסנאט, ניצח בפריימריז הדמוקרטיים והביס את הסנאטור הרפובליקני המכהן ג'ורג' מוזס, בסיוע הניצחון הסוחף של פרנקלין דלאנו רוזוולט בבחירות לנשיאות. בסנאט תמך ב'ניו דיל', היה חבר בוועדה שחקרה את רשות עמק טנסי, הצביע בעד מינויו של הוגו בלאק לבית המשפט העליון ועמד בראש ועדת המשנה לתקשורת של ועדת המסחר. בשנת 1938 הפסיד בבחירות הכלליות לצ'ארלס טובי.

 המבקר הכללי של ארצות הברית 
במרץ 1939 מינה רוזוולט את בראון לכהונה בת 15 שנים כמבקר הכללי של ארצות הברית. בתפקידו תמך בשימוש בשיש מוורמונט בבניית אנדרטת ג'פרסון, פסק שמדינות אינן רשאיות לגבות מיסים מהממשל הפדרלי, ואישר חוזה גדול לאספקת מלט לבניית סכר שאסטה. בדצמבר 1939 לקה בשבץ מוחי, וביוני 1940 התפטר בשל מצבו הבריאותי. לאחר מכן מונה לנציבות המכסים של ארצות הברית אך התפטר מתפקיד זה בשנת 1941.

 חיים אישיים ומותו 
במאי 1925 נישא בראון לאדנה מקהרג, שעבדה כמזכירה בבית הנבחרים של ניו המפשייר. לזוג לא היו ילדים. פרד בראון נפטר מדום לב בביתו בסומרסוורת' ב־3 בפברואר 1955.

 קישורים חיצוניים 




קטגוריה:אמריקאים ילידי ניו המפשייר
קטגוריה:בוגרי בית הספר למשפטים באוניברסיטת בוסטון
קטגוריה:מועמדים לנשיאות ארצות הברית ב-1924
קטגוריה:מושלי ניו המפשייר
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית מניו המפשייר
קטגוריה:סנאטורים חברי המפלגה הדמוקרטית
קטגוריה:חברי בית הנבחרים של ארצות הברית מניו המפשייר
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אמריקאים שנולדו ב-1879
קטגוריה:אמריקאים שנפטרו ב-1955